Romas brīvdienas

"Romas brīvdienas" () ir 1953. gada ASV romantiskā kinokomēdija, kuras režisors ir Viljams Vailers. Filma stāsta par princesi (Odrija Hepbērna), kura vienatnē dodas apskatīt Romu. Viņai ceļā pievienojas reportieris Džo Bredlijs (Gregorijs Peks).

Filmu sarakstīja Daltons Trambo un Džons Digtons. Trambo tobrīd bija Holivudas "melnajā sarakstā", tādēļ viņš titros nav minēts. Trambo vārds titros iekļauts tikai atjaunotajās versijās 2003. un 2011. gadā. Filmu filmēja Cinecittà studijā Itālijā, kā arī pašā Romā.

Filmas "Romas brīvdienas" pirmizrāde notika  Venēcijas kinofestivālā. Filmu izplatīja Paramount Pictures. Filmu nominēja Amerikas Kinoakadēmijas balvai desmit kategorijās, un tā saņēma trīs: "Labākā aktrise galvenajā lomā" (Hepbērna), "Labākais literatūras oriģinālavots" un "Labākie kostīmi". Mūsdienās "Romas brīvdienas" tiek uzskatīta par vienu no visu laiku labākajām romantiskajām filmām. 1999. gadā filma iekļauta ASV Kongresa bibliotēkas Nacionālajā kino reģistrā kā "kulturāli, vēsturiski vai estētiski nozīmīga filma".

 Sižets 

Kroņprincese Anna dodas stingri saplānotā vizītē pa Eiropas galvaspilsētām. Pēc īpaši nogurdinošas dienas Romā ārsts viņai iesaka uz brīdi darīt to, ko pati vēlas. Nomierinošo zāļu ietekmē Anna slepus pamet vēstniecību, klīst pa pilsētu un aizmieg uz ielas mūra. Viņu atrod amerikāņu žurnālists Džo Bredlijs, kurš, neatpazīdams princesi, aizved viņu uz savu dzīvokli, domādams, ka viņa ir iereibusi.

Nākamajā rītā Džo uzzina, ka sieviete, kas guļ viņa dzīvoklī, patiesībā ir pazudusī princese, par kuru raksta visi laikraksti. Viņš saskata iespēju iegūt ekskluzīvu interviju, taču izliekas, ka neko nezina, un piedāvā Annai pavadīt dienu Romā. Kopā ar fotogrāfu Ērvingu viņi iepazīst pilsētu un dodas braucienā ar motorolleri. Ērvings slepus fotografē Annu ar kameru, kas paslēpta šķiltavās.

Vakarā viņi dodas uz deju vakaru uz kuģa, kur Annas valdības aģenti mēģina viņu ar varu aizvest atpakaļ. Izceļas kautiņš, kura laikā Anna aizstāv savu brīvību, bet Džo iekrīt upē. Anna lec viņam pakaļ. Pēc tam viņi noskūpstās un saprot, ka viņu laiks kopā tuvojas beigām. Anna lūdz Džo aizvest viņu atpakaļ uz vēstniecību, kur viņi atvadās ar skumjām un skūpstu.

Džo atsakās pārdot ekskluzīvo stāstu. Vēlāk preses konferencē abi atkal satiekas. Anna publiski pauž ticību cilvēku un valstu savstarpējām attiecībām un uz jautājumu par mīļāko pilsētu, bez vilcināšanās atbild, ka tā bez šaubām ir Roma. Ērvings uzdāvina Annai fotogrāfijas kā piemiņu, bet Džo klusējot pamet zāli.

 Atsauces 

 Ārējās saites 

Kategorija:1953. gada filmas
Kategorija:ASV filmas
Kategorija:ASV romantikas filmas
Kategorija:Kinokomēdijas
Kategorija:Paramount Pictures filmas
Kategorija:Viljama Vailera filmas
Kategorija:Nacionālajā kino reģistrā iekļautās filmas